**ODSTOTKI- vaje in praktična naloga**

Tokratno delo, je namenjeno današnji in jutrišnji uri matematike.

Za začetek reši nekaj besedilnih nalog iz učbenika na strani 184. Reši vse od druge do sedme naloge. Potem pa se loti praktične naloge, ki ti bo prikazala, kako pomembno je poznavanje odstotkov v vsakdanjem življenju.

Za aktivnost potrebuješ letake iz različnih trgovin, ki prikazujejo cene določenih artiklov. Pripravil si boš nakupovalni seznam in že pred odhodom v trgovino izračunal točen znesek, ki ga boš moral plačati na blagajni.

Ker bi rad nekaj prihranil, si že nekaj časa zbiral kupončke s popusti na določene artikle. Zbral si sledeče kupone.

15 % popusta na kozmetični izdelek

25 % popusta na mesni izdelek

10 % popusta na katerikoli izdelek

35 % popusta na sladoled

45 % popusta na elektronsko napravo, ki stane več kot 150 €

10 % popusta na celoten nakup

20 % popusta na mlečni izdelek

30 % popusta na pijačo

V letakih poišči izdelke, ki jih boš kupil in jih dodaj na svoj nakupovalni listek. Izberi takšne izdelke, da boš lahko izkoristil vse kupone s popusti, upoštevaj pa dejstvo, da lahko en kupon uporabiš le za en izdelek z izjemo kupona, ki omogoči popust na celoten nakup. Za končno primerjavo si **pripravi račun, ki prikazuje posamezne cene in končni znesek brez popustov** ter **račun, na katerem upoštevaš vse kupončke in popuste**. Koliko si prihranil z uporabo kupončkov?